钦定古今图书集成/理学汇编/文学典/第175卷 > 《周礼》 > 《春官》
## 钦定古今图书集成/理学汇编/文学典/第175卷 > 《周礼》 > 《春官》

大祝作六辞以通上下、亲疏、远近。六曰《诔》。

〈订义〉郑司农曰：“诔谓积累生时德行以赐之命，主为其辞。《春秋传》：孔子卒，哀公诔之曰：‘闵天不淑，不慭遗一老，俾屏余一人以在位，嬛嬛予在疚。呜呼哀哉！尼父，无自律’！此皆有文雅辞令难为者，故大祝官，主作六辞，或曰诔。《论语》所谓诔曰：‘祷尔于上下神祇’。”

太史“掌建邦之六典。大丧，执法以莅劝；防遣之日，读
诔，丧事考焉。小丧，赐谥。”

易氏曰：“法者六，引六绋之法　。” 郑康成曰：“遣谓祖庙之庭，大奠将行时也。人之道终于此，累其行而读之。《大师》又帅瞽𫷷之而作谥瞽。” 史知天道，使共其事，言王之诔谥成于天道　。贾氏曰：“《曾子问》云：‘惟天子称天以诔之’。彼注引《公羊》‘制谥于南郊瞽。史既知天道，又于南郊制天子之谥，称天以诔之，是王之谥成于天道’。” 然则先于南郊制谥，乃于遣之日读之，葬后则称谥　。又曰：“大史赐之谥，小史读之。” 故《小史职》云：“卿大夫之丧，赐谥读诔。” 卿大夫将作谥之时，其子请于君，君亲为之制谥，谥成，使大史特往赐之，小史至遣之日，往为读之。知义然者，见《礼记檀弓》云：“公叔文子卒，其子戍请谥于君。”

黄氏曰：瞽诔其德行，故作“谥” ；《史记》其言动，故读。

《诔　》又曰：“小丧，王子弟之丧。” 郑谓卿大夫，非也。卿大夫赐谥读诔，小史掌之。

《小史》“掌邦国之志，卿、大夫之丧、赐谥、读诔。”

郑康成曰：“其读《诔》，亦以大史赐谥为节，事相成也。”